62019CJ0948_RES
Predmet C-948/19
UAB „Manpower lit”
protiv
E. S. i dr.iEuropskog instituta za ravnopravnost spolova (EIGE)
(zahtjev za prethodnu odluku koji je uputio Lietuvos Aukščiausiasis Teismas)
Presuda Suda (drugo vijeće) od 11. studenoga 2021.
„Zahtjev za prethodnu odluku – Socijalna politika – Rad preko poduzeća za privremeno zapošljavanje – Direktiva 2008/104/EZ – Članak 1. – Područje primjene – Pojmovi ‚javno poduzeće’ i ‚obavljanje gospodarske djelatnosti’ – Agencije Europske unije – Europski institut za ravnopravnost spolova (EIGE) kao ‚poduzeće korisnik’ u smislu članka 1. stavka 2. te direktive – Članak 5. stavak 1. – Načelo jednakog postupanja – Osnovni uvjeti rada i zapošljavanja – Pojam ‚isto radno mjesto’ – Uredba (EZ) br. 1922/2006 – Članak 335. UFEU-a – Načelo administrativne autonomije institucija Unije – Članak 336. UFEU-a – Pravilnik o osoblju za dužnosnike Europske unije i Uvjeti zapošljavanja koji se primjenjuju na ostale službenike Europske unije”
Socijalna politika – Rad preko poduzeća za privremeno zapošljavanje – Direktiva 2008/104 – Područje primjene – Pojmovi poduzeće korisnik, javno i privatno poduzeće i gospodarska djelatnost – Doseg – Agencije Unije – Europski institut za ravnopravnost spolova – Ustupanje toj agenciji od poduzeća za privremeno zapošljavanje osoba koje su s tim poduzećem sklopile ugovor o zapošljavanju – Uključenost
(Uredba Europskog parlamenta i Vijeća br. 1922/2006, čl. 3. st. 1., čl. 5. i čl. 14. st. 3.; Direktiva 2008/104 Europskog parlamenta i Vijeća, čl. 1.)
(t. 32., 34., 38., 39., 42.-46., 50. i t. 1. izreke)
Socijalna politika – Rad preko poduzeća za privremeno zapošljavanje – Direktiva 2008/104 – Jednako postupanje – Pojam istog radnog mjesta – Europski institut za ravnopravnost spolova – Radno mjesto radnika zaposlenog preko poduzeća za privremeno zapošljavanje koji je ustupljen toj agenciji Unije – Uključenost – Pravna sposobnost Unije – Pravilnik o osoblju za dužnosnike Unije – Nepostojanje utjecaja
(čl. 335. i 336. UFEU-a; Direktiva 2008/104 Europskog parlamenta i Vijeća, čl. 5. st. 1.)
(t. 55.-60., 62. i t. 2. izreke)
Kratak prikaz
Manpower lit, litavsko poduzeće za privremeno zapošljavanje, ustupio je Europskom institutu za ravnopravnost spolova (EIGE), agenciji Unije sa sjedištem u Vilniusu (Litva), pet zaposlenika koji su radili, redom, kao asistentice i informatičar. Nakon što su njihovi radni odnosi s društvom Manpower lit okončani između travnja i prosinca 2018., ti su zaposlenici, ocijenivši da im se duguje isplata zaostataka primitaka od rada, pokrenuli postupak pred Valstybinės darbo inspekcijos Vilniaus teritorinio skyriaus Darbo ginčų komisijom (Komisija za radne sporove u okviru područnog odjela inspekcije rada Vilnius, Litva) kako bi ishodili njihovu isplatu.
Odlukom od 20. lipnja 2018. ta je komisija, uzimajući u obzir odredbu Zakonika o radu kojom se u litavsko pravo prenosi načelo jednakog postupanja prema radnicima zaposlenima preko poduzeća za privremeno zapošljavanje, navedeno u Direktivi 2008/104 (
1
), naložila naplatu navedenih zaostataka, smatrajući da su predmetni zaposlenici zapravo obavljali zadaće članova EIGE-ova stalnog osoblja i da njihovi uvjeti koji se odnose na plaću trebaju odgovarati onima koje EIGE primjenjuje na članove svojeg ugovornog osoblja.
Budući da je tužba koju je podnijelo protiv te odluke odbijena u prvostupanjskom i u žalbenom postupku, društvo Manpower lit podnijelo je žalbu u kasacijskom postupku Lietuvos Aukščiausiasis Teismasu (Vrhovni sud Litve).
Taj je sud odlučio postaviti Sudu prethodna pitanja kako bi saznao primjenjuje li se načelo jednakog postupanja, predviđeno Direktivom 2008/104, u glavnom postupku prema radnicima zaposlenima preko poduzeća za privremeno zapošljavanje, uzimajući u obzir činjenicu da se uslugama ustupanja radnika zaposlenih kod poduzeća za privremeno zapošljavanje kao korisnik služi agencija Unije.
U svojoj presudi Sud potvrđuje primjenjivost Direktive 2008/104, uključujući odredbi kojima se želi osigurati poštovanje načela jednakog postupanja, u glavnom postupku.
Ocjena Suda
Sud kao prvo analizira područje primjene Direktive 2008/104. U tom pogledu Sud navodi da EIGE-u mora ispuniti tri uvjeta (
2
) kako bi direktiva bila primjenjiva, odnosno da mora biti obuhvaćen pojmom „javnog i privatnog poduzeća”, da mora odgovarati „poduzeću korisniku” i obavljati „gospodarsku djelatnost”.
Kad je riječ o pitanju može li se EIGE smatrati „poduzećem korisnikom” (
3
), Sud ističe da su predmetni zaposlenici kao radnici zaposleni kod poduzeća za privremeno zapošljavanje privremeno radili za EIGE, pod njegovim nadzorom i rukovodstvom. Nadalje, navodi da tu agenciju Unije treba smatrati „pravnom osobom” u smislu Direktive. Sud iz toga zaključuje da je EIGE u tom kontekstu „poduzeće korisnik”.
Što se tiče dosega pojmova „javno i privatno poduzeće” i „gospodarska djelatnost”, s obzirom na to da ti pojmovi nisu definirani u Direktivi, Sud se bavi pitanjem obavlja li EIGE gospodarsku djelatnost koja se sastoji od ponude robe ili usluga na određenom tržištu.
U tom pogledu on najprije utvrđuje da djelatnosti te agencije Unije ne spadaju pod izvršavanje prerogativa javne vlasti i da stoga nisu isključene iz kvalifikacije gospodarske djelatnosti. Nadalje, uzimajući u obzir određene EIGE-ove djelatnosti navedene u Uredbi br. 1922/2006 (
4
), postoje tržišta na kojima djeluju trgovačka poduzeća koja se s EIGE-om nalaze u odnosu tržišnog natjecanja. Nije relevantna okolnost da EIGE u obavljanju svojih djelatnosti ne posluje s ciljem ostvarenja dobiti. Naposljetku, EIGE-ovi prihodi obuhvaćaju (
5
), među ostalim, plaćanja primljena za izvršene usluge, što potvrđuje da je zakonodavac Unije predvidio da taj institut barem djelomično djeluje kao sudionik na tržištu.
Stoga Sud zaključuje da treba smatrati da EIGE obavlja, u najmanju ruku djelomično, djelatnost koja se sastoji od pružanja usluga na određenom tržištu i da je, slijedom toga, ustupanje EIGE-u od poduzeća za privremeno zapošljavanje osoba koje su s tim poduzećem sklopile ugovor o zapošljavanju, kako bi EIGE-u pružile usluge rada, obuhvaćeno područjem primjene Direktive 2008/104.
Kao drugo, Sud ispituje može li se radno mjesto radnika zaposlenog preko poduzeća za privremeno zapošljavanje koji je ustupljen EIGE-u smatrati „istim radnim mjestom” u smislu Direktive 2008/104, s obzirom na to da prema toj direktivi (
6
) osnovni uvjeti rada i zapošljavanja za radnike zaposlene kod poduzeća za privremeno zapošljavanje moraju za vrijeme trajanja njihova ustupanja poduzeću korisniku biti najmanje jednaki uvjetima koji bi na te radnike bili primjenljivi da ih je na isto radno mjesto izravno zaposlilo poduzeće korisnik.
Što se tiče mogućnosti usporedbe uvjeta rada i zapošljavanja radnika zaposlenih preko poduzeća za privremeno zapošljavanje s onima članova osoblja EIGE-a zaposlenih na temelju Pravilnika o osoblju za dužnosnike, Sud odbija argument Europske komisije prema kojem bi ta usporedba mogla povrijediti članak 335. UFEU-a, kojim se Uniji priznaje najšira pravna sposobnost koja se priznaje pravnim osobama na temelju njihova nacionalnog prava, i članak 336. UFEU-a o donošenju zakonodavca Unije Pravilnika o osoblju za dužnosnike. Naime, ta usporedba nikako nema za posljedicu to da se radnicima zaposlenima preko poduzeća za privremeno zapošljavanje dodjeljuje status dužnosnika. Sud pojašnjava da se, u nedostatku posebnog propisa, kada se agencije Unije koriste radnicima zaposlenima preko poduzeća za privremeno zapošljavanje na temelju ugovora sklopljenih s poduzećima za privremeno zapošljavanje, načelo jednakog postupanja u potpunosti primjenjuje na te radnike prilikom zadataka koje obavljaju u takvoj agenciji.
Sud zaključuje da se radno mjesto radnika zaposlenog preko poduzeća za privremeno zapošljavanje koji je ustupljen EIGE-u može smatrati „istim radnim mjestom” u smislu Direktive, čak i pod pretpostavkom da sva radna mjesta na koja EIGE izravno zapošljava radnike obuhvaćaju zadaće koje mogu izvršiti samo osobe na koje se primjenjuje Pravilnik o osoblju za dužnosnike Europske unije.
(
1
)	Članak 5. Direktive 2008/104/EZ Europskog parlamenta i Vijeća od 19. studenoga 2008. o radu preko poduzeća za privremeno zapošljavanje (SL 2008., L 327, str. 9.) (SL, posebno izdanje na hrvatskom jeziku, poglavlje 5., svezak 4., str. 280.)
(
2
)	Predviđeni u članku 1. stavku 2. te direktive. Na temelju te odredbe Direktiva se primjenjuje na javna i privatna poduzeća koja su poduzeća za privremeno zapošljavanje ili poduzeća korisnici koji obavljaju gospodarske djelatnosti, bez obzira na to posluju li s ciljem ostvarenja dobiti ili ne.
(
3
)	U smislu članka 3. stavka 1. točke (d) Direktive, odnosno „svaka fizička ili pravna osoba za koju i pod čijim nadzorom i rukovodstvom radnik zaposlen kod poduzeća za privremeno zapošljavanje privremeno radi”
(
4
)	Članak 3. stavak 1. Uredbe (EZ) br. 1922/2006 Europskog parlamenta i Vijeća od 20. prosinca 2006. o osnivanju Europskog instituta za ravnopravnost spolova (SL 2006., L 403, str. 9.) (SL, posebno izdanje na hrvatskom jeziku, poglavlje 1., svezak 13., str. 155.), u kojem se, među ostalim, pod točkom (g) nalazi organiziranje konferencija, kampanja i sastanaka na europskoj razini
(
5
)	U skladu s člankom 14. stavkom 3. točkom (b) Uredbe br. 1922/2006
(
6
)	Članak 5. stavak 1. te direktive